## Ignacio Grande reivindica “el paper essencial de les famílies en l’àmbit de la discapacitat”

*** El secretari autonòmic de Família i Servicis Socials ha visitat el centre ocupacional La Torre, que atén 80 persones amb discapacitat intel·lectual i ha recuperat la seua activitat després dels danys patits per la dana**

El secretari autonòmic de Família i Servicis Socials, Ignacio Grande, ha assenyalat que “les famílies són el pilar essencial de la nostra societat i, per tant, hem de ser capaços de respondre a les seues necessitats”.

Amb motiu del Dia Internacional de les Famílies, que se celebra el 15 de maig, el secretari autonòmic, acompanyat per la directora general de Persones amb Discapacitat, Bárbara Congost, i la directora general de Família, Infància i Adolescència, Angélica Such, ha visitat el centre ocupacional La Torre de València, gestionat per l’Associació de Familiars de Persones amb Discapacitat Intel·lectual La Torre.

Durant la visita, Grande ha realçat “el compromís de totes aquelles famílies que amb el seu treball i dedicació van escriure la història d’esta associació i que van ser capaces de crear este centre ocupacional des del treball conjunt i compartit” i ha reiterat que “el Consell té com a prioritat ajudar i donar suport a les famílies en cada una de les seues circumstàncies particulars”.

El centre, amb 80 places finançades per la Generalitat a través d’un concert per valor de 961.928 euros, es va vore greument afectat per la dana, que va deixar tots els usuaris sense servici. No obstant això, gràcies a la implicació de les entitats socials i la resposta coordinada del sistema públic de servicis socials, l’atenció als usuaris va ser reubicada temporalment fins a la seua reobertura el passat 3 de febrer.

“Per tot això en este dia celebrem no solament el valor de la família, sinó també la resiliència d’una comunitat que, en els moments més difícils, s’ha mantingut unida. La recuperació d’este centre simbolitza l’esforç conjunt per garantir una atenció digna, estable i centrada en la persona”, ha destacat el secretari autonòmic.

**Un recurs imprescindible per a 80 famílies valencianes**

El centre ocupacional La Torre oferix acompanyament, tallers i activitats d’inserció social i autonomia. Després de la represa del servici de transport adaptat el passat 1 d’abril, tots els usuaris han pogut reprendre la seua rutina habitual.

Ignacio Grande ha reiterat i celebrat la col·laboració i el paper actiu de les famílies i entitats del sector per a fer possible esta recuperació i ha incidit en “la protecció de la família mitjançant polítiques públiques integrals en les quals la discapacitat també té una resposta específica i compromesa”.

Fecha: 15/05/2025